Broj: 711-I-1915-M-165/22-05-24

Zagreb, 26. kolovoza 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Davorina Ivanjeka, Tatijane Vučetić i Aleksandre Jozić-Ileković kao članova Povjerenstva, na temelju članka 18. stavka 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **u predmetu obveznice Anamarije Blažević, zastupnice u Hrvatskom saboru i gradonačelnice Grada Pakraca, povodom Mišljenja Povjerenstva broj 711-I-995-M-165/22-03-17 od 08. travnja 2022.g**., na 183. sjednici održanoj dana 26. kolovoza 2022.g. donosi sljedeću

**ODLUKU**

1. **Utvrđuje se da je obveznica Anamarija Blažević, zastupnica u Hrvatskom saboru i gradonačelnica Grada Pakraca, postupila sukladno uputama sadržanim u Mišljenju Povjerenstva, broj: 711-I-995-M-165/22-03-17 od 08. travnja 2022.g., te da su upute provedene na način koji omogućuje izbjegavanje sukoba interesa obveznice i osigurava njezino zakonito postupanje u konkretnom slučaju.**
2. **Sukladno utvrđenom u točki I. ovog Mišljenja, Grad Pakrac može stupiti u poslovni odnos s obiteljskim poljoprivrednom gospodarstvom, kojem je nositelj brat od obveznice, a odnosi se na dodjelu poticaja po programu poticanja zapošljavanja i razvoja poduzetništva za 2022. godinu.**

 Obrazloženje

Obveznica Anamarija Blažević, gradonačelnica Grada Pakraca, podnijela je Povjerenstvu zahtjev za davanjem mišljenja o poslovnom odnosu poslovnog subjekta u vlasništvu njezina brata s Gradom Pakracem vezano uz dodjelu poticaja po Programu poticanja zapošljavanja i poduzetništva na području Grada Pakraca za 2022. Navedeni zahtjev je zaprimljen pod poslovnim brojem 711-U-3868-M-165/22-01-1, dana 28. ožujka 2022.g. te se povodom istog vodi predmet broj M-165/22.

 Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, dok je podstavkom 3. propisano da su zastupnici u Hrvatskom saboru obveznici u smislu navedenog Zakona. Stoga je Anamarija Blažević povodom obnašanja dužnosti zastupnice u Hrvstkom saboru i gradonačelnice Grada Pakraca dužna postupati sukladno odredbama ZSSI-a.

 Člankom 21. stavkom 1. ZSSI-a propisano je da kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 5 % ili više udjela u vlasništvu, obveznik je dužan o tome pravodobno obavijestiti Povjerenstvo. Stavkom 2. predmetnog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s ovim Zakonom, a stavkom 3. je propisano da ako to zahtijevaju okolnosti konkretnog slučaja, Povjerenstvo će mišljenje iz stavka 2. ovoga članka izraditi i dostaviti bez odgađanja, najkasnije u roku od pet dana od dana zaprimanja obavijesti.

 Člankom 21. stavkom 4. ZSSI-a propisano je da je obveznik odnosno tijelo u kojem obveznik obnaša dužnost obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva iz stavka 2. ovoga članka. Stavkom 5. istog članka propisano je da Povjerenstvo posebnom odlukom, bez odgađanja, a najkasnije u roku od pet dana od dana dostave mišljenja iz stavka 2. ovoga članka, sukladno odredbama ovoga Zakona o postupku pred Povjerenstvom, utvrđuje jesu li upute Povjerenstva iz stavka 2. ovoga članka provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju.

 Člankom 21. stavkom 6. ZSSI-a propisano je da su pravni poslovi odnosno pravni akti koji su sklopljeni odnosno doneseni bez prethodne obavijesti Povjerenstvu iz stavka 1. ovoga članka, protivno uputama Povjerenstva iz stavka 2. ovoga članka, dostavom nepotpune ili neistinite dokumentacije iz stavka 4. ovoga članka ili na bilo koji drugi način protivno odredbama ovoga članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla odnosno pravnog akta.

 Člankom 9. stavkom 1. ZSSI-a propisano je da ukoliko se pojave okolnosti koje se mogu definirati kao potencijalni sukob interesa obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da ako drugačije nije propisano zakonom obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

 Člankom 5. stavkom 3. ZSSI-a propisano da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Povjerenstvo je u skladu s citiranim odredbama ZSSI-a, na 166. sjednici, održanoj 08. travnja 2022.g. obveznici dalo mišljenje prema kojem poslovni subjekt u vlasništvu brata obveznice može stupiti u poslovni odnos s Gradom Pakracom ukoliko obveznica postupi u skladu s uputama Povjerenstva iz istog Mišljenja.

Mišljenjem od 08. travnja 2022.g. Povjerenstvo je dalo upute obveznici da deklarira članovima Gradskog vijeća grada Pakraca te članovima posebnog povjerenstva za provedbu Javnog poziva okolnost da je obiteljsko poljoprivredno gospodarstvo (u daljnjem tekstu: OPG) čiji je nositelj njezin brat podnio prijavu na Javni poziv poduzetnicima s područja Grada Pakraca za podnošenje zahtjeva za dodjelu poticaja po programu poticanja zapošljavanja i razvoja poduzetništva za 2022. godinu, s naznakom da je nositelj istoga brat obveznice. Također, obveznica je upućena da je navedenu okolnost dužna i javno objaviti na internetskim stranicama Grada Pakraca i izuzeti se od svakog, pa i posrednog, oblika sudjelovanja u provedbi predmetnog Javnog poziva.

Dana 06. srpnja 2022.g. obveznica je Povjerenstvu dostavila obavijest koja je upućena Gradskom vijeću Grada Pakraca u kojem deklarira da je poslovni subjekt u vlasništvu njezinog brata podnio zahtjev za dodjelu poticaja.

Također, uvidom u službenu internetsku stranicu Grada Pakraca utvrđeno je da je na istoj objavljena Obavijest kojom obveznica deklarira da je poslovni subjekt OPG Tomislav Turković u vlasništvu njezinog brata podnio zahtjev za dodjelu poticaja po objavljenom Javnom pozivu te da se ista izuzima iz svakog pa i posrednog oblika sudjelovanja i odlučivanja po podnesenom zahtjevu.

Nadalje, dostavljena je i Odluka Grad Pakraca KLASA: 080-01/22-01/2, URBROJ: 2177-9-02/01-22-1 od 23. lipnja 2022.g. kojom se Tomislav Petrač, pročelnik Upravnog odjela za pravne poslove i financije Grada Pakraca ovlašćuje za potpisivanje svih akata iz nadležnosti gradonačelnice Grada Pakraca koji se odnose na postupak povodom zahtjeva za dodjelu poticaja temeljem Programa poticanja zapošljavanja i razvoja poduzetništva na području Grada Pakraca za 2022. godinu te kojom se gradonačelnica Anamarija Blažević izuzima iz svakog pa i posrednog oblika odlučivanja po podnesenom zahtjevu OPG-a Tomislav Turković.

Slijedom navedenog, utvrđuje se da je obveznica Anamarija Blažević, gradonačelnica Grada Pakraca, postupila sukladno uputama sadržanim u Mišljenju Povjerenstva broj: 711-I-995-M-165/22-03-17 od 08. travnja 2022.g. te da su upute provedene na način koji omogućuje izbjegavanje sukoba interesa obveznice i osigurava njezino zakonito postupanje u konkretnom slučaju.

Slijedom navedenog, na temelju članka 21. stavka 4 ZSSI-a, odlučeno je kao u izreci.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Anamarija Blažević, elektroničkom dostavom
2. Objava na internetskoj stranici Povjerenstva
3. Pismohrana